Forslag til Rådets forordning (EF, Euratom) om bistand som led i præ-tiltrædelsesstrategien til de lande i Central- og Østeuropa, der har ansøgt om tiltrædelse af Den Europæiske Union (98/C 48/09) KOM(97) 634 endelig udg. - 97/0351(CNS)

(Forelagt af Kommissionen den 19. december 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Det Europæiske Råd opstillede i København i juni 1993 de økonomiske og politiske betingelser, som skal være opfyldt, for at de associerede lande i Central- og Østeuropa, som ønsker det, kan blive medlem af Den Europæiske Union; de vigtigste vanskeligheder, som disse lande er udsat for med hensyn til at opfylde disse betingelser, er blevet fastslået som led i proceduren i artikel O i traktaten om Den Europæiske Union;

stats- og regeringscheferne erklærede sig på Det Europæiske Råds møde i Amsterdam den 16.-17. juni 1997 på ny rede til at styrke Unionens præ-tiltrædelsesstrategi for at lette ansøgerlandenes forberedelser til tiltrædelse, og Kommissionen har med dette for øje fremsat en række forslag i »Agenda 2000«;

Det Europæiske Fællesskabs bistand til støtte af præ-tiltrædelsesstrategien bør tilrettelægges på basis af partnerskabsforbindelser med hvert af ansøgerlandene og samles om de prioriteter, der følger af ovennævnte vanskeligheder;

de finansielle midler, der står til rådighed, bør forvaltes bedst muligt på grundlag af de prioriteter, der følger af Kommissionens udtalelser om tiltrædelsesansøgningerne; Rådet bør kunne træffe afgørelse om principperne, prioriteterne og de almindelige betingelser for tiltrædelses-partnerskaberne, således at Kommissionen kan tage hensyn hertil i forbindelse med partnerskaberne;

Fællesskabets bistand som led i en præ-tiltrædelsesstrategi bygger på de bistandsprogrammer for de pågældende lande, der vedtages i overensstemmelse med traktaternes bestemmelser, i overensstemmelse med Rådets forordning (EØF) nr. 3906/89 af 18. december 1989 om økonomisk bistand til visse lande i Central- og Østeuropa (1), senest ændret ved forordning (EF) nr. 753/96 (2), nærværende forordning har derfor ingen finansielle virkninger;

programmeringen af de finansielle midler til EF-bistanden vil ske efter procedurerne i forordningerne vedrørende finansieringsinstrumenterne eller de tilsvarende programmer;

præ-tiltrædelsesbistanden er betinget af, at demokratiets og retsstatens principper overholdes, at menneskerettighederne respekteres, og at mindretallenes rettigheder beskyttes og respekteres;

overholdelse af betingelserne i Europaaftalerne er også en forudsætning for Fællesskabets bistand;

en partnerskabsordning med henblik på tiltrædelse kan bidrage til at virkeliggøre Fællesskabernes mål, og traktaterne indeholder ingen anden hjemmel i denne forbindelse end EF-traktatens artikel 235 og Euratom-traktatens artikel 203 -

UDSTEDT FØLGENDE FORORDNING:

Artikel 1

Den bistand, der er omhandlet i forordning (EØF) nr. 3906/89, samt enhver anden bistand fra Fællesskabet som led i en præ-tiltrædelsesstrategi til fordel for de lande, der har ansøgt om tiltrædelse af Den Europæiske Union, ydes inden for rammerne af en ordning for partnerskab med henblik på tiltrædelse, der danner en samlet ramme for:

- prioriteterne for forberedelserne til tiltrædelse, således som de følger af analysen af situationen i de forskellige lande i forhold til de politiske og økonomiske kriterier og de forpligtelser, der er forbundet med medlemskab af Unionen

- de finansielle midler til at bistå hvert ansøgerland med gennemførelsen af de prioriteter, der er fastslået som led i forberedelsen til tiltrædelse.

Artikel 2

Rådet træffer inden den 15. marts 1998 med kvalificeret flertal på forslag af Kommissionen afgørelse om principperne, prioriteterne og de almindelige betingelser for hvert partnerskab med henblik på tiltrædelse, således som de følger af Kommissionens udtalelser om tiltrædelsesansøgningerne.

Artikel 3

Fællesskabets bistand som led i præ-tiltrædelsesstrategien er bistanden i henhold til de programmer, der vedtages i overensstemmelse med traktatens bestemmelser og særlig forordning (EØF) nr. 3906/89.

På grundlag af de afgørelser, som Rådet træffer efter nærværende forordnings artikel 2, sker programmeringen af de finansielle midler til den bistand, der bevilges som led i tiltrædelsespartnerskabet, efter procedurerne i forordningerne vedrørende finansieringsinstrumenterne eller de tilsvarende programmer.

Artikel 4

Tilpasningerne af partnerskaberne med henblik på tiltrædelse sker alt efter tilfældet efter procedurerne i artikel 2 og/eller 3.

Artikel 5

Hvis en væsentlig forudsætning for en fortsættelse af præ-tiltrædelsesbistanden ikke er opfyldt, i tilfælde af krænkelse af de demokratiske principper, retsstaten, menneskerettighederne eller princippet om respekt for og beskyttelse af mindretals rettigheder, kan Rådet med kvalificeret flertal på forslag af Kommissionen træffe passende foranstaltninger med hensyn til prætiltrædelsesbistanden til et ansøgerland.

Artikel 6

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 375 af 23.12.1989, s. 11.

(2) EFT L 103 af 26.4.1996, s. 5.